CELEX: 32022D0575
Language: hr
Date: 2022-04-06 00:00:00
Title: Provedbena odluka Komisije (EU) 2022/575 оd 6. travnja 2022. o hitnim mjerama za sprečavanje unošenja u Uniju slinavke i šapa u pošiljkama sijena i slame iz trećih zemalja ili područja te o stavljanju izvan snage Provedbene uredbe (EU) 2020/2208 (priopćeno pod brojem dokumenta C(2022)2078) (Tekst značajan za EGP)

8.4.2022   
               
               
                  HR
               
               
                  Službeni list Europske unije
               
               
                  L 109/69
               
            
         PROVEDBENA ODLUKA KOMISIJE (EU) 2022/575
         оd 6. travnja 2022.
         o hitnim mjerama za sprečavanje unošenja u Uniju slinavke i šapa u pošiljkama sijena i slame iz trećih zemalja ili područja te o stavljanju izvan snage Provedbene uredbe (EU) 2020/2208
         
            
               (priopćeno pod brojem dokumenta C(2022)2078)
            
         
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/429 Europskog parlamenta i Vijeća od 9. ožujka 2016. o prenosivim bolestima životinja te o izmjeni i stavljanju izvan snage određenih akata u području zdravlja životinja („Zakon o zdravlju životinja”) (1), a posebno njezin članak 261. stavak 1. točku (b),
         uzimajući u obzir Uredbu (EU) 2017/625 Europskog parlamenta i Vijeća od 15. ožujka 2017. o službenim kontrolama i drugim službenim aktivnostima kojima se osigurava primjena propisa o hrani i hrani za životinje, pravila o zdravlju i dobrobiti životinja, zdravlju bilja i sredstvima za zaštitu bilja, o izmjeni uredaba (EZ) br. 999/2001, (EZ) br. 396/2005, (EZ) br. 1069/2009, (EZ) br. 1107/2009, (EU) br. 1151/2012, (EU) br. 652/2014, (EU) 2016/429 i (EU) 2016/2031 Europskog parlamenta i Vijeća, uredaba Vijeća (EZ) br. 1/2005 i (EZ) br. 1099/2009 i direktiva Vijeća 98/58/EZ, 1999/74/EZ, 2007/43/EZ, 2008/119/EZ i 2008/120/EZ te o stavljanju izvan snage uredaba (EZ) br. 854/2004 i (EZ) br. 882/2004 Europskog parlamenta i Vijeća, direktiva Vijeća 89/608/EEZ, 89/662/EEZ, 90/425/EEZ, 91/496/EEZ, 96/23/EZ, 96/93/EZ i 97/78/EZ te Odluke Vijeća 92/438/EEZ (Uredba o službenim kontrolama) (2), a posebno njezin članak 128. stavak 1.,
         budući da:
         
                     (1)
                  
                  
                     Slinavka i šap teška je i vrlo zarazna virusna bolest stoke koja može imati znatan gospodarski učinak na poljoprivredni sektor i može se brzo proširiti putem kontaminiranih biljnih materijala, uključujući sijeno i slamu.
                  
               
                     (2)
                  
                  
                     Sijeno i slama jedini su biljni materijali za čije su pošiljke utvrđena ograničenja unošenja u Uniju u Uredbi Komisije (EZ) br. 136/2004 (3), koja se primjenjivala do 20. travnja 2021. Konkretno, unošenje u Uniju bilo je dopušteno samo pošiljkama sijena i slame iz trećih zemalja ili područja navedenih u Prilogu V. Uredbi (EZ) br. 136/2004. S obzirom na rizik od širenja slinavke i šapa putem tih materijala, primjereno je takva ograničenja i dalje utvrđivati u pravu Unije.
                  
               
                     (3)
                  
                  
                     Novim zakonodavnim okvirom za zdravlje životinja, utvrđenim Uredbom (EU) 2016/429, koja se primjenjuje od 21. travnja 2021., trebao bi se osigurati neometan prijelaz s uvjeta utvrđenih u postojećim aktima Unije, uključujući one koji se odnose na unošenje biljnih materijala u Uniju, jer su se pokazali učinkovitima. Stoga bi cilj i sadržaj tih postojećih pravila trebalo zadržati u pravilima utvrđenima u ovoj Odluci, u očekivanju znanstvenog mišljenja Europske agencije za hranu (EFSA) u kojem se ocjenjuju rizici za zdravlje životinja povezani s unošenjem u Uniju slinavke i šapa te drugih bolesti kategorije A, kako je navedeno u članku 1. stavku 1. Provedbene uredbe Komisije (EU) 2018/1882 (4), u pošiljkama sijena i slame iz trećih zemalja ili područja.
                  
               
                     (4)
                  
                  
                     Stoga je u ovoj Odluci potrebno utvrditi popis trećih zemalja ili područja iz kojih je odobreno unošenje u Uniju pošiljaka sijena i slame. U tom bi popisu trebalo uzeti u obzir popis iz Priloga V. Uredbi (EZ) br. 136/2004 i popis iz Priloga II. Provedbenoj uredbi Komisije (EU) 2021/404 (5) trećih zemalja, područja ili njihovih zona iz kojih je odobren ulazak u Uniju pošiljaka kopitara i papkara zahvaljujući njihovu povoljnom zdravstvenom stanju u pogledu, među ostalim, slinavke i šapa. Kako se ne bi ometala trgovina i radi jasnoće, trebao bi postojati i zaseban popis trećih zemalja ili područja iz kojih je odobreno unošenje u Uniju pošiljaka peletirane slame namijenjene za spaljivanje u postrojenju.
                  
               
                     (5)
                  
                  
                     Kako bi se spriječio kontakt pošiljaka peletirane slame namijenjene za spaljivanje i životinja prijemljivima na slinavku i šap, ovom bi Odlukom trebalo utvrditi i stroge mjere za umanjivanje rizika za isporuku takvih pošiljaka u odredišno postrojenje u Uniji. Trebalo bi ih staviti u posebni carinski postupak iz članka 210. točke (a) Uredbe (EU) br. 952/2013 Europskog parlamenta i Vijeća (6) te bi njihov prijevoz trebalo pratiti, u skladu s Delegiranom uredbom Komisije (EU) 2019/1666 (7), s pomoću računalnog sustava za upravljanje informacijama za službene kontrole (IMSOC) iz članka 131. Uredbe (EU) 2017/625 te bi ih trebalo dostaviti izravno s granične kontrolne postaje ulaska u Uniju u odredišno postrojenje u Uniji u kojem će se spaljivati.
                  
               
                     (6)
                  
                  
                     Oznake KN za sijeno i slamu utvrđene su u poglavlju 12. Priloga Provedbenoj uredbi Komisije (EU) 2021/632 (8) te bi ih stoga trebalo uzeti u obzir u ovoj Odluci.
                  
               
                     (7)
                  
                  
                     Radi pojednostavnjenja i pravne jasnoće Provedbenu uredbu Komisije (EU) 2020/2208 (9), kojom se trenutačno odobrava uvoz u Uniju pošiljaka sijena i slame iz Velike Britanije i krunskih posjeda, trebalo bi staviti izvan snage i ta područja navesti u dijelu 1. Priloga ovoj Odluci.
                  
               
                     (8)
                  
                  
                     Mjere predviđene u ovoj Odluci u skladu su s mišljenjem Stalnog odbora za bilje, životinje, hranu i hranu za životinje,
                  
               DONIJELA JE OVU ODLUKU:
         
            Članak 1.
            Predmet i područje primjene
            Ovom se Odlukom utvrđuju hitne mjere za unošenje u Uniju pošiljaka sijena i slame iz trećih zemalja i područja.
         
         
            Članak 2.
            Uvjeti za unošenje u Uniju pošiljaka sijena i slame
            
               1.   Pošiljke slame (oznaka KN Ex12130000) iz poglavlja 12. Priloga Provedbenoj uredbi (EU) 2021/632 ili sijena (oznaka KN: Ex12 14 90), kako je navedeno u poglavlju 12. tog priloga, smiju se unositi u Uniju samo ako takve pošiljke potječu iz trećih zemalja ili područja navedenih u dijelu 1. Priloga ovoj Odluci.
            
            
               2.   Odstupajući od stavka 1., pošiljke peletirane slame namijenjene za spaljivanje u postrojenju smiju se unositi u Uniju ako ispunjavaju sljedeće uvjete:
               
                           (a)
                        
                        
                           potječu iz trećih zemalja ili područja navedenih u dijelu 2. Priloga;
                        
                     
                           (b)
                        
                        
                           pri unošenju u Uniju stavljaju se u posebni postupak predviđen člankom 210. točkom (a) Uredbe (EU) br. 952/2013; njihov se prijevoz prati, u skladu s Delegiranom uredbom (EU) 2019/1666, s pomoću računalnog sustava za upravljanje informacijama za službene kontrole (IMSOC) iz članka 131. Uredbe (EU) 2017/625 te se dostavljaju izravno s granične kontrolne postaje ulaska u Uniju u odredišno postrojenje u Uniji u kojem će se spaljivati.
                        
                     
         
         
            Članak 3.
            Stavljanje izvan snage
            Provedbena uredba (EU) 2020/2208 stavlja se izvan snage.
         
         
            Članak 4.
            Adresati
            Ova je Odluka upućena državama članicama.
         
         
            Sastavljeno u Bruxellesu 6. travnja 2022.
            
               
                  Za Komisiju
               
               Stella KYRIAKIDES
               
                  Članica Komisije
               
            
         
         
            (1)  SL L 84, 31.3.2016., str. 1.
         
         
            (2)  SL L 95, 7.4.2017., str. 1.
         
         
            (3)  Uredba Komisije (EZ) br. 136/2004 od 22. siječnja 2004. o postupcima za veterinarske preglede na graničnim inspekcijskim postajama Zajednice za proizvode koji se uvoze iz trećih zemalja (SL L 21, 28.1.2004., str. 11.).
         
            (4)  Provedbena uredba Komisije (EU) 2018/1882 оd 3. prosinca 2018. o primjeni određenih pravila za sprečavanje i suzbijanje bolesti na kategorije bolesti s popisa i o utvrđivanju popisa vrsta i skupina vrsta koje predstavljaju znatan rizik za širenje tih bolesti s popisa (SL L 308, 4.12.2018., str. 21.).
         
            (5)  Provedbena uredba Komisije (EU) 2021/404 оd 24. ožujka 2021. o utvrđivanju popisa trećih zemalja, područja ili njihovih zona iz kojih je dopušten ulazak u Uniju životinja, zametnih proizvoda i proizvoda životinjskog podrijetla u skladu s Uredbom (EU) 2016/429 Europskog parlamenta i Vijeća (SL L 114, 31.3.2021., str. 1.).
         
            (6)  Uredba (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (SL L 269, 10.10.2013., str. 1.).
         
            (7)  Delegirana uredba Komisije (EU) 2019/1666 оd 24. lipnja 2019. o dopuni Uredbe (EU) 2017/625 Europskog parlamenta i Vijeća u pogledu uvjeta za praćenje prijevoza pošiljaka određene robe od granične kontrolne postaje prispijeća do objekta u mjestu odredišta u Uniji te za praćenje njihova prispijeća u taj objekt (SL L 255, 4.10.2019., str. 1.).
         
            (8)  Provedbena uredba Komisije (EU) 2021/632 оd 13. travnja 2021. o utvrđivanju pravila za primjenu Uredbe (EU) 2017/625 Europskog parlamenta i Vijeća u pogledu popisa životinja, proizvoda životinjskog podrijetla, zametnih proizvoda, nusproizvoda životinjskog podrijetla i dobivenih proizvoda, mješovitih proizvoda te sijena i slame koji podliježu službenim kontrolama na graničnim kontrolnim postajama i o stavljanju izvan snage Provedbene uredbe Komisije (EU) 2019/2007 i Odluke Komisije 2007/275/EZ (SL L 132, 19.4.2021., str. 24.).
         
            (9)  Provedbena uredba Komisije (EU) 2020/2208 od 22. prosinca 2020. o uključivanju Ujedinjene Kraljevine kao treće zemlje iz koje je odobren uvoz pošiljaka sijena i slame u Uniju (SL L 438, 28.12.2020., str. 21.).
      
      
         
            PRILOG
            
               Dio 1. – Popis trećih zemalja ili područja iz kojih je odobreno unošenje u Uniju pošiljaka sijena i slame, kako je navedeno u članku 2. stavku 1.
            
            
                        
                           ISO oznaka treće zemlje ili područja
                        
                     
                     
                        
                           Ime treće zemlje ili područja
                        
                     
                  
                        
                           AU
                        
                     
                     
                        Australija
                     
                  
                        
                           CA
                        
                     
                     
                        Kanada
                     
                  
                        
                           CH
                        
                     
                     
                        Švicarska
                     
                  
                        
                           CL
                        
                     
                     
                        Čile
                     
                  
                        
                           GB
                        
                     
                     
                        Ujedinjena Kraljevina (1)
                        
                     
                  
                        
                           GG
                        
                     
                     
                        Guernsey
                     
                  
                        
                           GL
                        
                     
                     
                        Grenland
                     
                  
                        
                           IM
                        
                     
                     
                        Otok Man
                     
                  
                        
                           IS
                        
                     
                     
                        Island
                     
                  
                        
                           JE
                        
                     
                     
                        Jersey
                     
                  
                        
                           NZ
                        
                     
                     
                        Novi Zeland
                     
                  
                        
                           RS
                        
                     
                     
                        Srbija (2)
                        
                     
                  
                        
                           US
                        
                     
                     
                        Sjedinjene Američke Države
                     
                  
                        
                                    *
                                 
                                 
                                    Ovim se nazivom ne dovode u pitanje stajališta o statusu te je on u skladu s RVSUN-om 1244/1999 i mišljenjem Međunarodnog suda o proglašenju neovisnosti Kosova.
                                 
                              
                  
               Dio 2. – Popis trećih zemalja ili područja iz kojih je odobreno unošenje u Uniju pošiljaka peletirane slame, kako je navedeno u članku 2. stavku 2.
            
            
                        
                           ISO oznaka treće zemlje ili područja
                        
                     
                     
                        
                           Ime treće zemlje ili područja
                        
                     
                  
                        
                           UA
                        
                     
                     
                        Ukrajina
                     
                  
               (1)  U skladu sa Sporazumom o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju, a posebno s člankom 5. stavkom 4. Protokola o Irskoj/Sjevernoj Irskoj u vezi s Prilogom 2. tom protokolu, za potrebe dijela 1. ovog Priloga upućivanja na Ujedinjenu Kraljevinu ne obuhvaćaju Sjevernu Irsku.
            
               (2)  Za potrebe hitnih mjera iz članka 1., upućivanja na Srbiju u ovom Prilogu ne uključuju Kosovo*.